b'\n_START_ARTICLE_\nAda (programski jezik)\n_START_PARAGRAPH_\nAda je strukturiran visokonivojski programski jezik \xc5\xa1irokega spektra uporabe, ki se zgleduje po paskalu in drugih programskih jezikih. Razvit je bil konec 1970-tih na ministrstvu za obrambo ZDA z namenom poenotenja informacijske infrastrukture._NEWLINE_Po objavi zahtev za nov programski jezik so za\xc4\x8deli postavljati njegove temelje in jezik je bil standardiziran leta 1983. Ta je bil kasneje neformalno poimenovan Ada 83. Naslednja razli\xc4\x8dica je bila narejena v 1990-tih in poimenovana Ada 95. Ta je med drugim vsebovala tudi podporo za objektno usmerjeno programiranje in Ada 95 je postal prvi programski jezik s podporo za objektno programiranje, ki je bil standardiziran tudi po standardih ISO._NEWLINE_Jezik je robusten, namenjen je programiranju vgrajenih (angle\xc5\xa1ko embedded) in vzporednih sistemov. Podpira ostro lo\xc4\x8ditev podatkovnih tipov in zato ne dovoljuje njihovega poljubnega me\xc5\xa1anja oz. hkratne rabe, ima pa mehanizme za ustvarjanje podatkovnih podtipov. Ena od zelo pomembnih zna\xc4\x8dilnosti pa je preverjanje programa med izvajanjem; tako lahko zazna izredne dogodke, ki lahko povzro\xc4\x8dijo napa\xc4\x8dno delovanje ali sesutje programa._NEWLINE_Podpora ve\xc4\x8dopravilnosti je ena pomembnej\xc5\xa1ih zna\xc4\x8dilnosti jezika, saj \xc5\xbee v osnovi vsebuje ukaze za ustvarjanje opravil in njihovo sinhronizacijo, brez, da bi se programer moral ukvarjati z osnovami, kot so podatkovni skladi, \xc4\x8dakalne vrste in metode za sinhronizacijo._NEWLINE_Zadnja razli\xc4\x8dica tega programskega jezika je Ada 2012, ki vna\xc5\xa1a pogojno klicanje podprogramov, kar olaj\xc5\xa1a tudi avtomati\xc4\x8dno preverjanje pravilnosti kode, dodatno pa tudi nekatera sintakti\xc4\x8dna pravila, ki izbolj\xc5\xa1ajo berljivost kode. Izbolj\xc5\xa1ave so tudi na podro\xc4\x8dju in ve\xc4\x8dopravilnosti (multitasking), predvsem na podro\xc4\x8dju ve\xc4\x8dprocesorskih sistemov. Zaradi teh zna\xc4\x8dilnosti se Ada uporablja predvsem v varnostno kriti\xc4\x8dnih sistemih, kot so avionika, nadziranje procesov in voja\xc5\xa1ka industrija._NEWLINE_Programski jezik Ada je poimenovan po Adi Augusti Lovelace - Byron. Priljubljenost jezika Ada v zadnjem \xc4\x8dasu pada; decembra 1985 je bil \xc5\xa1e drugi najbolj priljubljeni jezik za C. K nepopularnosti programskega jezika je mo\xc4\x8dno pripomogla tudi slaba raz\xc5\xa1irjenost razvojnih orodij in prevajalnikov, namenjenih \xc5\xa1ir\xc5\xa1i javnosti.'